བརྡ་ཡིག་༠༠༠༠༠༢༠༩༔ཆོས་ཉིད་ནམ་མཁའི་ཀློང་མཛོད་ལས༔སྒྲུབ་པའི་ཆ་ལག་ནང་སྒོ་དབྱེ་བ་རྡོ་རྗེ་གསང་བའི་གོ་འབྱེད་བཞུགས་སོ༔ན་མོ་གུ་རུ་པདྨ་ཀ་ར་ཡེ༔སྒྲུབ་པའི་ནང་སྒོ་དབྱེ་བ་ལ༔ཕུད་རྒོད་བཤམས་ཏེ་ཡེ་ཤེས་ཀྱི༔བདུད་རྩིའི་རྒྱ་མཚོར་བྱིན་གྱིས་བརླབས༔ཛཿརྡོ་རྗེ་རིགས་ཀྱི་ཕྱག་རྒྱ་མོ༔སྙིང་རྗེ་ཚད་མེད་ལྕགས་ཀྱུ་མས༔མེ་ལོང་ཡེ་ཤེས་ཤར་སྒོ་ཕྱེ༔སྡུག་བསྔལ་བག་ཆགས་ཞི་བ་དང་༔རྡོ་རྗེ་རིགས་ཀྱི་དངོས་གྲུབ་སྩོལ༔བཛྲ་པྲ་ཝེ་ཤ་ཡ་ཕཊ༔ཧཱུྃ༔རིན་ཆེན་རིགས་ཀྱི་ཕྱག་རྒྱ་མོ༔བྱམས་པའི་སྒོ་མ་ཞགས་པ་མས༔མཉམ་ཉིད་ཡེ་ཤེས་ལྷོ་སྒོ་ཕྱེ༔ཚེ་བསོད་ཡེ་ཤེས་ཡོན་ཏན་དཔལ༔རིན་ཆེན་རིགས་ཀྱི་དངོས་གྲུབ་སྩོལ༔རཏྣ་པྲ་ཝེ་ཤ་ཡ་ཕཊ༔བཾ༔པདྨ་རིགས་ཀྱི་ཕྱག་རྒྱ་མོ༔དགའ་བའི་སྒོ་མ་ལྕགས་སྒྲོག་མས༔སོར་རྟོག་ཡེ་ཤེས་ནུབ་སྒོ་ཕྱེ༔ཁམས་གསུམ་དབང་དུ་སྡུད་པ་དང་༔པདྨ་རིགས་ཀྱི་དངོས་གྲུབ་སྩོལ༔པདྨ་པྲ་ཝེ་ཤ་ཡ་ཕཊ༔ཧོཿལས་ཀྱི་རིགས་ཀྱི་ཕྱག་རྒྱ་མོ༔བཏང་སྙོམས་སྒོ་མ་དྲིལ་བུ་མས༔བྱ་གྲུབ་ཡེ་ཤེས་བྱང་སྒོ་ཕྱེ༔དགྲ་བགེགས་མ་ལུས་ཚར་གཅོད་ཅིང་༔ལས་ཀྱི་རིགས་ཀྱི་དངོས་གྲུབ་སྩོལ༔ཀརྨ་པྲ་ཝེ་ཤ་ཡ་ཕཊ༔ཧོཿཡེ་ཤེས་སྒོ་མ་ཁྱེད་རྣམས་ཀྱིས༔ལྷ་རྣམས་བདག་གི་མོས་ངོར་དུ༔གནས་སྤོར་དངོས་གྲུབ་ཞུ་བསྐུལ་མཛོད༔གཏོར་མ་ལས་ཀྱི་མཚོན་ཆ་རུ༔བསྒྱུར་ཏེ་དགྲ་བགེགས་སྲོག་ལ་ཕོབ༔ཟག་མེད་ཡེ་ཤེས་བདུད་རྩིར་རོལ༔རབ་འབྱམས་ཕྲིན་ལས་ཡོངས་གྲུབ་མཛོད༔ས་མ་ཡ༔རྒྱ་རྒྱ་རྒྱ༔ཨྠིྀ༔ཞེས་པ་འདིའང་སྨོན་ལམ་ལས་ཀྱིས་འབྲེལ་བའི་སྐྱེས་བུ་ཆེ་མཆོག་ཅེས་བྱ་བས་བསྐུལ་ངོར་རིག་འཛིན་བདུད་འཇོམས་རྡོ་རྗེས་ཆོས་ཉིད་ནམ་མཁའི་མཛོད་ལས་བསྒྱུར་བའོ།།དགེའོ།།།།